送鄒德久還鄉在福唐作
作者：李彌遜
朝代：宋

paragraphs: 長松瑟瑟搖悲風，方床冷枕鳴秋蛩。
短衾客子起孤悶，平明歸思如春鴻。
我家君家各陽羨，夢寐不聽閩山鐘。
自從敵馬飲江水，去住彼此隨飛蓬。
那知萬里一樽酒，碧雲落日聊春容。
野林秋淨山更遠，樓殿突兀藏丹楓。
銀鈎玉筯光照座，髙歌大笑聲摩空。
長亭著鞭莫太早，愁色正在登臨中。
一身四海會面少，况我與子俱成翁。
徑須留作千日醉，坐看春風舒小紅。